禮殿聖賢圖
作者：李石
朝代：宋

paragraphs: 成都名畫窟，所至妙宮牆。
風流五代餘，軌躅參隋唐。
其間禮殿晉畫爲鼻祖，未數後來鴻雁行。
畫者果誰歟，或云名收人姓張。
右軍問蜀守，墨帖求縑緗。
乃知前輩人，不愛時世粧。
范瓊杜措李懷衮，仙荒佛怪驅喝雷電筆意窺渺茫。
不若收所畫，上自皮羽之服下至垂衣裳。
盤古衆支派，帝霸皇與王。
君臣分聖賢，有如虎豹龍鳳殊文章。
視之若有見，日月星象空中垂耿光。
聽之如有聞，銜牙玉佩鳴以鏘。
三古以降歷今世，視聽所感猶一堂。
乃知此畫自神品，碌碌餘子非所望。
吾道久已屈，二氏爭頡頏。
豈唯牧也見絀餘子下，而有公議老我雙鬢蒼。